O persoană din Uniunea Europeană a produs, în medie, o cantitate de 487 kilograme de deșeuri municipale în anul 2017, cele mai bune performanțe la acest capitol fiind înregistrate de România, cu 272 kilograme de deșeuri municipale/locuitor, arată datele publicate miercuri de Eurostat.

În schimb, în 5 state membre ale UE au fost produse peste 600 de kilograme de deșeuri municipale per persoană, respectiv Danemarca (781 kilograme/persoană), Cipru (637 kg/persoană), Germania (633 kg/persoană), Luxemburg (607 kg/persoană) și Malta (604 kg/persoană), scrie Agerpres.

De asemenea, datele Eurostat arată că, în anul 2017, în Uniunea Europeană, 30% din deșeuri au fost reciclate, 17% au fost tratate prin compostare, 28% au fost incinerate și 24% au fost depozitate în gropi de gunoi.

România se află pe ultimul loc în UE când vine vorba de reciclarea deșeurilor, cu doar 20 de kilograme pe cap de locuitor, față de o medie de 144 kilograme per capita în UE.

